(ສພຊ) ຕອນເຊົ້າວັນທີ 1 ພະຈິກ 2017 ທີ່ນະຄອນຫລວງວຽງຈັນ, ບັນດາການນຳຂັ້ນສູງຂອງ ສປປລາວ ແລະ ສສ.ຫວຽດນາມ ມີສະຫາຍ ບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດລາວ, ປະທານປະເທດ ແຫ່ງ ສປປລາວ, ສະຫາຍ ນາງ ປານີ ຢາທໍ່ຕູ້ ກຳມະການກົມການເມືອງສູນກາງພັກ, ປະທານສະພາແຫ່ງຊາດ ແຫ່ງ ສປປລາວ, ສະຫາຍ ນາງ ຫງວຽນ ທິ ກິມ ເງິນ ກຳມະການກົມການເມືອງສູນກາງພັກກອມມູນິດຫວຽດນາມ, ປະທານສະພາແຫ່ງຊາດ ແຫ່ງ ສສ.ຫວຽດນາມ, ສະຫາຍ ສອນໄຊ ສີພັນດອນ ກໍາມະການກົມການເມືອງສູນກາງພັກ, ຮອງນາຍົກລັດຖະມົນຕີ ແຫ່ງ ສປປລາວ, ສະຫາຍ ຈິ້ງ ດິງ ຢຸງ ກໍາມະການສູນກາງພັກ, ຮອງນາຍົກລັດຖະມົນຕີ ສສ.ຫວຽດນາມ ແລະ ພາກສ່ວນກ່ຽວຂ້ອງຂອງສອງປະເທດ ໄດ້ເຂົ້າຮ່ວມພິທີວາງສີລາລືກ ແລະ ເປີດໂຄງການປຸກສ້າງຫໍສະພາແຫ່ງຊາດລາວ.
ໂອກາດດັ່ງກ່າວ, ສະຫາຍ ສົມພັນ ແພງຄຳມີ ກໍາມະການສູນກາງພັກ, ຮອງປະທານສະພາແຫ່ງຊາດລາວ, ຫົວໜ້າຄະນະຊີ້ນຳໂຄງການປຸກສ້າງຫໍສະພາແຫ່ງຊາດ ໄດ້ລາຍງານກ່ຽວກັບການກະກຽມຮອບດ້ານໃຫ້ແກ່ໂຄງການປຸກສ້າງຫໍສະພາແຫ່ງຊາດລາວຫລັງໃໝ່ ດ້ວຍ 3 ເນື້ອໃນຄື: 1. ປະຫວັດ ແລະ ຄວາມເປັນມາຂອງສະພາແຫ່ງຊາດ ແລະ ຫໍສະພາແຫ່ງຊາດໂດຍສັງເຂບ; 2. ການກະກຽມຮອບດ້ານໃຫ້ແກ່ໂຄງການປຸກສ້າງຫໍສະພາແຫ່ງຊາດລາວຫລັງໃໝ່; 3. ຄວາມໝາຍສໍາຄັນຂອງຫໍສະພາແຫ່ງຊາດລາວຫລັງໃໝ່ ເຊິ່ງໃນນີ້ທ່ານໄດ້ຍົກໃຫ້ເຫັນບາງຕອນສໍາຄັນວ່າ: ປັດຈຸບັນ ເນື້ອທີ່ເພື່ອສະໜອງໃຫ້ແກ່ການປຸກສ້າງຫໍສະພາແຫ່ງຊາດຫລັງໃໝ່ ເປັນເດີ່ນຫຍ້າສີຂຽວ, ເດີ່ນຈອດລົດ, ສາທາລະນະປະໂຫຍດອື່ນໆ ມີຈໍານວນທັງໝົດ 23.400 ຕາແມັດ, ໂດຍໄດ້ຮັບການຊ່ວຍເຫລືອລ້າຈາກພັກ, ລັດ ແລະ ປະຊາຊົນຫວຽດນາມ ຈຳນວນ 100 ລ້ານໂດລາສະຫະລັດ ໃນໂອກາດສະເຫລີມສະຫລອງ 2 ວັນປະຫວັດສາດ ແຫ່ງການສ້າງຕັ້ງສາຍພົວພັນການທູດລາວ-ຫວຽດນາມ ຄົບຮອບ 55 ປີ ແລະ ວັນເຊັນສົນທິສັນຍາ ຄົບຮອບ 40 ປີ ໃນປີ 2017 ນີ້ ໂດຍແມ່ນບໍລິສັດ ແມ່ທັບນ້ອຍທີ 11 ກະຊວງປ້ອງກັນປະເທດຫວຽດນາມ ເປັນຜູ້ຮັບເໝົາກໍ່ສ້າງ.
ທ່ານ ສົມພັນ ແພງຄຳມີ ຍັງໃຫ້ຮູ້ຕື່ມວ່າ: ຫໍສະພາແຫ່ງຊາດຫລັງໃໝ່ນີ້ ເມື່ອສ້າງສຳເລັດ ຈະເປັນໜຶ່ງໃນສັນຍາລັກແຫ່ງສາຍພົວພັນແບບພິເສດ ແລະ ການພົວພັນຮ່ວມມືຮອບດ້ານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດລາວ-ຫວຽດນາມ, ທັງຈະເປັນມູນມໍລະດົກອັນລ້ຳຄ່າໃຫ້ລູກຫລານໄດ້ປົກປັກຮັກສາ, ສຶກສາ ແລະ ຄົ້ນຄວ້າຮ່ຳຮຽນຕໍ່ໄປ. ຈາກນັ້ນ, ຈຶ່ງເຂົ້າສູ່ພິທີຊວ້ານຫີນ ໂດຍການນໍາພັກ-ລັດ ແລະ ສະພາແຫ່ງຊາດຂອງສອງປະເທດລາວ-ຫວຽດນາມ ເພື່ອເປັນສັນຍາລັກໃຫ້ແກ່ການເປີດໂຄງການປຸກສ້າງຫໍສະພາແຫ່ງຊາດລາວຫລັງໃໝ່ຢ່າງເປັນທາງການ.
ກ່ອນໜ້ານັ້ນ, ໃນຕອນເຊົ້າຂອງມື້ດຽວກັນ ໄດ້ມີພິທີທາງພຸດທະສາສະໜາ ແລະ ຕັກບາດ ຕາມຮີດຄອງປະເພນີ ເຊິ່ງປະທານສະພາແຫ່ງຊາດ ພ້ອມດ້ວຍຄະນະນໍາຂອງສະພາແຫ່ງຊາດ ໄດ້ເຂົ້າຮ່ວມພິທີດັ່ງກ່າວ.
ຕອນບ່າຍຂອງວັນດຽວກັນ ທີ່ທຳນຽບປະທານປະເທດ (ຫໍຄໍາ) ຄະນະຜູ້ແທນຂັ້ນສູງ ສສ. ຫວຽດນາມ ນໍາໂດຍສະຫາຍ ນາງ ຫງວຽນ ທິ ກິມ ເງິນ ກຳມະການກົມການເມືອງສູນກາງພັກກອມມູນິດຫວຽດນາມ, ປະທານສະພາແຫ່ງຊາດ ແຫ່ງ ສສ.ຫວຽດນາມ ໄດ້ເຂົ້າຢ້ຽມຂໍ່ານັບສະຫາຍ ບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດລາວ, ປະທານປະເທດ ແຫ່ງ ສປປລາວ ໃນໂອກາດມາຢ້ຽມຢາມ ແລະ ເຂົ້າຮ່ວມພິທີວາງສີລາລືກ ແລະ ເປີດໂຄງການປຸກສ້າງຫໍສະພາແຫ່ງຊາດ ແຫ່ງ ສປປລາວ.
ໂອກາດດັ່ງກ່າວ, ສະຫາຍ ບຸນຍັງ ວໍລະຈິດ ໄດ້ສະແດງຄວາມຊົມເຊີຍ, ຍິນດີຕ້ອນຮັບ ແລະ ຕີລາຄາສູງ ຕໍ່ການເດີນທາງມາຢ້ຽມຢາມ ແລະ ເຮັດວຽກ ຢູ່ ສປປ ລາວ, ພ້ອມທັງຕີລາຄາສູງຕໍ່ການມາເຂົ້າຮ່ວມພິທີວາງສີລາລືກ ແລະ ເປີດໂຄງການປຸກສ້າງຫໍສະພາແຫ່ງຊາດຂອງສະຫາຍ ນາງ ຫງວຽນ ທິ ກິມ ເງິນ ພ້ອມດ້ວຍຄະນະໃນຄັ້ງນີ້ ເຊິ່ງມີຄວາມໝາຍຄວາມສຳຄັນເປັນຢ່າງຍິ່ງ, ທັງເປັນການປະກອບສ່ວນສຳຄັນເຂົ້າໃນການເສີມຂະຫຍາຍມູນເຊື້ອຄວາມສາມັກຄີແບບພິເສດ, ການພົວພັນຮ່ວມມືຮອບດ້ານ ແລະ ຄວາມໄວ້ເນື້ອເຊື່ອໃຈລະຫວ່າງສອງພັກ, ສອງລັດ ແລະ ປະຊາຊົນສອງຊາດ ກໍຄື ສອງສະພາແຫ່ງຊາດລາວ-ຫວຽດນາມ ໃຫ້ແຕກດອກອອກຜົນ ຈະເລີນງອກງາມຍິ່ງຂຶ້ນເລື້ອຍໆ. ພິເສດ ແມ່ນເປັນການສະເຫລີມສະຫລອງປີສາມັກຄີມິດຕະພາບລາວ-ຫວຽດນາມ, ຫວຽດນາມ-ລາວ 2017 ກໍຄືສະຫລອງສອງວັນປະຫວັດສາດຄື: ວັນຄົບຮອບ 55 ປີ ສາຍພົວພັນການທູດ ແລະ 40 ປີ ວັນເຊັນສົນທິສັນຍາມິດຕະພາບ ແລະ ການຮ່ວມມືລາວ-ຫວຽດນາມ.
ໂອກາດດຽວກັນ, ສະຫາຍ ນາງ ຫງວຽນ ທິ ກິມ ເງິນ ຕາງໜ້າຄະນະ ໄດ້ສະແດງຄວາມຂອບໃຈຕໍ່ສະຫາຍ ບຸນຍັງ ວໍລະຈິດ ທີ່ໄດ້ສະຫລະເວລາອັນມີຄ່າຕ້ອນຮັບຢ່າງອົບອຸ່ນໃນຄັ້ງນີ້, ພ້ອມທັງໄດ້ແຈ້ງສະພາບຂອງການເດີນທາງມາຢ້ຽມຢາມ ແລະ ເຮັດວຽກໃນຄັ້ງນີ້ ໃຫ້ສະຫາຍປະທານປະເທດໄດ້ຮັບຊາບ.
(ນາງ ສຸມົນທາ ງາໄຊ)